**Vis nesfârșit**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Un curier călare pe-un cal înaripat

Mi-a pus, în fața ușii, cu grijă, un colet

Și a plecat în clipa în care-am întrebat

De unde-i și cât costă. “Expeditor secret”.

L-am desfăcut în grabă și am găsit în el

Un sipet mic și-o cheie, alături, într-un plic

În care, înșirate frumos pe-un bilețel,

Erau mai multe semne. Nu-nțelegeam nimic.

“Hai să-l deschid” – gândisem, privindu-l curios –

“Ce poate fi?”. În clipa în care l-am atins

Biletul a prins viață și, strălucind frumos,

Cuvintele vrăjite din semne s-au desprins.

Pluteau prin încăpere, se-aliniau cumva

Și-mi explicau, cu cheia, cum pot să îmi obțin

Un vis la o rotire, un altul dac-aș vrea,

Coșmar sau bucurie, furtună ori senin.

Le-am înțeles mesajul, am încercat și știu

Să îmi parcurg destinul pe-un drum ce nu e scris,

Visând copilăria acum, la ceas târziu,

Când totul e posibil în nesfârșitu-mi vis.